חתונות קונספט. איכשהו, מדובר בטרנד שלעולם לא יוצא מהאופנה, והאמת? אנחנו לגמרי יכולות להבין למה - עיצוב ואווירה שמשתייכים אל ז׳אנר מסויים ועוטפים את האירוע מכל עבר זה מהמם, במיוחד כשהביצוע שלהם הוא מדוייק ויפהפה.
אך לצד כל השיק והטוב הזה צצה עובדה אחת קטנטנה; ממש ממש קשה למצוא קונספט טוב וחדשני. התחושה שכל ה-Themes של החתונות נטחנו עד דק נוכחת בליבן של לא מעט כלות עשויה להוריד את הרצון ללכת על קונספט בחתונה, אבל רגע לפני שאתן מוותרות על הויז׳ן שלכן, הרשו לנו להציג בפניכן פתרון לא רע (אנחנו לא אובייקטיביות, אבל עדיין).
לקראת עונת החתונות שמתחילה ממש בעוד רגע, חקרנו, ליקטנו וריכזנו שישה קונספטים חדשים ומרעננים במיוחד. אז רגע לפני שאתן יוצאות אל המסלול המהיר לעיצוב החתונה שלכן, עצרו כאן, בחרו קונספט כיפי ושמח והמשיכו לדרככן.
1. קונספט קטנטן ואינטימי
יש משהו בחתונות קטנות שמרגיש הכי חו״לי, אנד ווי לאב איט. הקונספט הזה מאפשר להשקיע באופן המירבי בפרטים הקטנים, כיוון שאין צורך ליצור הכל בכפולות של מאות. כאן תוכלו להביא לכדי מציאות את כל החלומות העיצוביים שלכן, את המתנות הכי מושקעות לאורחים ואת הקולינריה והקוקטיילים הכי הכי וואו.
מה צריך? מלבד רשימת מוזמנים מצומצמת, רצוי שיהיה לוקיישן קטן ושיקי שיכיל את כל היופי הזה בצורה הטובה ביותר, למשל: בית פרטי, יקב מהמם, אזור מדברי ואינטימי ועוד ועוד.
(צילום: לוז. עיצוב: MIMO Productions)
2. קונספט ריזורט
כשאנחנו חושבות על ריזורט אנחנו חושבות על סגנון גלאמי מצד אחד, אבל כזה שהוא הכי נינוח וכיפי מצד שני. הקונספט העיצובי הזה יוצר גרסה קלילה ולא מתאמצת לרוח החופש הזוהרת של הריזורטים, ואם להיות כנות, אנחנו אוהבות אותה ממש ממש.
מה צריך? הרעיון כאן הוא להתבסס על חומרי גלם טבעיים וקלילים בגוונים נעימים. הבחירות הכי נכונות יהיו צמחים ירוקים, זרי פמפס וקישוטים העשויים קש ועץ.
3. קונספט וודסטוק
אם הגילטי פלז׳ר שלכן הוא בוהו-שיק, אבל הכי לא בא לכן ליפול לקונספט שנחרש ונחרש, קבלו הצעת הגשה חדשה ומרעננת עבורו - קונספט וודסטוק! הפסטיבל האלמותי שמייצג את ילדי הפרחים ואת כל מה שבוהמייני ומהמם בעולם הזה הוא הפתרון האולטימטיבי לקונספט שמרגיש חדש וקולי ועל הדרך לשמר את רוח הבוהו.
מה צריך? בגדול, כל מה שמשדר אווירת פסטיבלים וינטאג׳ית והיפית. מקרמה, פינות ישיבה מגניבות, שלטים צבעוניים, פסלונים שונים, בדים קלילים וכל מה שעולה בדעתכן.
(צילום: מורן מעיין. עיצוב: 10 Fingers)
4. קונספט ביתי וחמים
אחד הדברים הכי קריטיים בחתונה לטעמנו הוא להביא לידי ביטוי את מי שאתן. הקונספט העיצובי הזה לוקח את הרעיון הזה לנקסט לבל, כשהוא מציב במרכזו את האווירה הביתי והחמימה. הנוכחות של פריטי עיצוב ביתיים יוצרת תחושה אינטימית וקסומה, מה שהופך את הסטייל הזה למוצלח במיוחד.
מה צריך? כל מה שמשדר עבורכן תחושה ביתית וכיפית. ההמלצה שלנו היא להתמקד בפינות ישיבה חמודות ומקושטות במיטב הפריטים והאקססוריז: שטיחים, אהילים, כריות ותמונות, למשל.
(צילום: מורן מעיין. עיצוב: יאדו ואילונה)
5. קונספט אקלקטי וססגוני
למה לבחור או-או כשאפשר גם וגם (וגם וגם וגם)? הסגנון העיצובי הזה מראה את יתרונותיו של סטייל עמוס וססגוני, כזה שמלקט את הטוב משלל עולמות ומאחד אותם לכדי מכלול משגע ומשמח.
מה צריך? הבסיס הוא ללמוד כיצד לשלוט בצבעוניות ובסגנון העמוס ולא לתת להם לשלוט בכן. בחרו בפלטת צבעים מסויימת שתוביל את העיצוב ותישארו במסגרתה, כך תוכלו להבטיח שאתן לא חורגות ונסחפות בדיטיילז ובגוונים.
(צילום: Fabiana Kocubey Photography. עיצוב: זגוני גולץ)
6. קונספט בוטני-אורבני
מיקסים של עולמות עיצוביים שונים תמיד מצליחים לברוא קונספט מוצלח, והחוק בלתי כתוב הזה חל גם כאן - בקונספט שמשלב שיק אורבני עם וייב טבעי ומטריף. השילוב בין אורבניות מובהקת לסטייל בוטני הוא כל מה שנכון, אינסטגרמי ומהמם לקראת עונת החתונות הקרובה.
מה צריך? בעיננו, השילוב הכי נכון נראה כך - חלל שמשדר אורבניות וחיספוס בשילוב פריטים עיצוביים ניטרליים והמון-המון-המון צמחיה ירוקה משלל סוגים. אתן יכולות לשלב את הצמחים במרכזי השולחנות, עיצוב החופה ובמגוון ספוטים פוטוגניים ויפים.
(צילום: עידן חסון. עיצוב: שני זוסמן)
זגוני גולץ